**КОНКУРС ЗА СЕЛЕКЦИЯ НА СТУДЕНТИ И ДОКТОРАНТИ**

**ЗА МОБИЛНОСТ С ЦЕЛ ПРАКТИКА**

**ПРОГРАМА „ЕРАЗЪМ+“ – КЛЮЧОВА ДЕЙНОСТ 1**

**2016 / 2017 г.**

**ВТОРА СЕЛЕКЦИОННА ПРОЦЕДУРА**

**Уважаеми студенти и докторанти,**

СУ „Св. Климент Охридски“ обявява конкурс за селекция на кандидати за провеждане на практики по Програма Еразъм+ през академичната 2016/2017 година.

Практиките в чужбина са допустими за кандидати, записани за получаване на ОКС Бакалавър, Магистър или Доктор, независимо от формата на обучение (редовна, задочна, дистанционна), като кандидатстването се осъществява до момента, в който студентът/докторантът има студентски права, а мобилността трябва да бъде реализирана по време на обучението или до една година след дипломирането на студента/отчисляването на докторанта. Задължително условие е практиката тематично да съответства на областта на знание/специалността на студента/докторанта.

Целта на мобилността **е придобиване на специфични практически умения по специалността на студента/докторанта. Не се допускат дейности, които попадат в обхвата на „мобилност с цел обучение“.**

Мобилностите с цел практика за студенти и докторанти от СУ „Св. Климент Охридски“ се осъществяват в партньорство с Консорциума за студентски практики ЕРАЗЪМ – **“Асоциация за подпомагане на академичната общност” (АПАО)** [**http://isic.bg/**](http://isic.bg/)**,** като финансирането се предоставя от АПАО.

Продължителността на мобилността е **от** **2 месеца до 6 месеца, като се прилага правилото на Европейската комисия, че общата продължителност на мобилността с цел обучение и мобилността с цел практика не може да надвишава 12 месеца за една образователно-квалификационна степен.** *Пример:* Студент в ОКС Бакалвър, който е участвал в мобилност с цел обучение/практика с продължителност 6 месеца, може да кандидатства за мобилност с цел практика за не повече от 6 месеца. Мобилност с цел практика с продължителност по-малка от 2 месеца не се допуска и няма да бъде призната.

Период на провеждане на практиките – **от 1 декември 2016 г. до 30 септември 2017 г.**

**Къде могат да се реализират практиките:**

Студентите/докторантите могат да осъществят практика по програма Еразъм+ в следните легитимни държави:

Австрия, Белгия, Великобритания, Германия, Гърция, Дания, Естония, Кипър, Испания, Италия, Ирландия, Латвия, Литва, Люксембург, Малта, Полша, Португалия, Румъния, Словения, Словакия, Унгария, Финландия, Франция, Холандия, Хърватска, Чешка Република, Швеция, Исландия, Лихтенщайн, Норвегия, Турция, Македония.

Приемащ работодател по програма Еразъм+ може да бъде:

* Висше учебно заведение, на което е присъдена Еразъм харта
* Всяка публична или частна организация, която предлага възможности за труд, напр.:
* Публично или частно малко, средно или голямо предприятие (вкл. социални предприятия);
* Местна, регионална или национална публична институция;
* Социален партньор или друга организация, като Търговска камара, браншова/професионална организация и профсъюз;
* Изследователски институт;
* Фондация;
* Училище, институт, обучителен център (на всички нива, вкл. професионално образование и образование за възрастни);
* Неправителствена организация, асоциация;
* Институция за кариерно развитие, професионално ориентиране и информационни услуги.

**Важно:** не се допуска осъществяване на мобилност с цел практика в:

* Институции на ЕС или други органи на ЕС, вкл. специализирани агенции (изчерпателен списък е наличен на уеб-сайта: ec.europa.eu/institutions/index\_en.htm)
* Дипломатически представителства
* Организации, които управляват програми на ЕС (напр. Национални агенции), с цел избягване на конфликт на интереси и/или двойно финансиране

**Критерии за допустимост на кандидатите:**

1. Кандидатите трябва да са студенти, които към момента на кандидатстване са записани в СУ за получаване на ОКС „Бакалавър“, „Магистър“ или „Доктор“, независимо от формата на обучение и да имат студентски права.

2. Студенти, които преди датата на кандидатстване имат успешно завършени два семестъра на следването си в ОКС „Бакалавър“. Студентите в първи курс на ОКС „Магистър“ и новозачислените докторанти са допустими да кандидатстват.

3. Да владеят езика/ците, на който/ито ще се провежда практиката.

4. Да отговарят на изискването - всеки кандидат има право на максимум 12 месеца мобилност по програма Еразъм и Еразъм+ (общо обучение и практика) за всяка ОКС - бакалавър, магистър, докторант. За специалности, завършващи с присъждане на магистърска степен (напр. Право, Медицина, …) е допустима мобилност с продължителност до 24 месеца.

5. Да имат минимален успех от обучението в СУ „Св. Климент Охридски“ – Мн. добър 4.50. За бакалаври и магистри се взема средния успех до момента на кандидатстването за мобилността. За новозаписани магистри се взема успеха, с който кандидатът е приет в съответната Магистърска програма. За докторанти се взема среден успех от приемните изпити.

6. Не се допуска едновременно провеждане на мобилност с цел обучение и мобилност с цел практика по програма „Еразъм +”.

7. Студентите и докторантите подават техните кандидатури до момента, в който имат студентски права, както следва:

* За студенти, съгл. чл. 134 (4) от Правилника за устройството и дейността на СУ „Св. Климент Охридски“- „Правата на действащ студент се упражняват до първата държавна изпитна сесия след успешно семестриално завършване по учебния план, по който е приет студента“.
* За докторанти: към момента на кандидатстване следва да бъдат зачислени на основание Заповед на ректора.

**ЕТАПИ НА УЧАСТИЕ**

**1. Приемащи институции / работодатели**

Всички заинтересовани студенти/докторанти могат да се информират относно приемащите институции, където могат да се проведе парктиките, публикувани на уеб-сайта на АПАО - <http://isic.bg>, както и да се свържат с експертите от АПАО, които отговарят за студентската мобилност с цел практика.

Студентите/докторантите могат да кандидатстват за мобилност с цел практика и при други работодатели, които не са включени в списъка, публикуван на уеб-сайта на АПАО <http://isic.bg>, като и в този случай важат правилата за съответствие на практиката с областта на знание/специалността на кандидата и изискванията за легитимност на работодателите (вж. по-горе).

В двата случая кандидатите **сами се свързват с потенциалния работодател,** който трябва да му изпрати Писмо-покана (по приложения образец), ако е съгласен да приеме студента/докторанта за осъществяване на практика. В комплекта документи за кандидатстване се прилага само една покана и само от един работодател (2 екземпляра).

**2. Финансиране на мобилността с цел практика:**

За периода на практиката студентът/докторантът получава финансова помощ под формата на месечен грант, целящ да подпомогне мобилността. Грантът не е стипендия и не предвижда цялостно покриване на разходите по мобилността. Финансовата помощ се отпуска от АПАО, след двустранно подписване на споразумение между одобрения студент и АПАО.

**Размер на грантовете:**

|  |  |  |
| --- | --- | --- |
| **Група 1****Държави с висок стандарт на живот** | **Дания, Ирландия, Франция, Италия, Австрия, Финландия, Швеция, Великобритания, Лихтенщайн, Норвегия** | **700 евро****(месечен грант)** |
| **Група 2****Държави със средно ниво на стандарт на живот** | **Белгия, Чешка република, Германия, Гърция, Испания, Хърватска, Кипър, Люксембург, Холандия, Португалия, Словения, Исландия, Турция** | **700 евро****(месечен грант)** |
| **Група 3****Държави с нисък стандарт на живот** | **Естония, Латвия, Литва, Унгария, Македония, Малта, Полша, Румъния, Словакия** | **650 евро****(месечен грант)** |

Приемащата институция **може да предложи** допълнително възнаграждение, извън гранта по програма Еразъм+, както и настаняване на кандидата, без това да е задължително.

Студентът/докторантът има право да получава финансиране и от други източници, различни от Европейските фондове.

За периода на провеждане на практиката студентът/докторантът има право да кандидатства и да получава стипендия от СУ, при условията за допустимост, съгласно действащите разпоредби.

За периода на практиката студентът/докторантът е длъжен да заплати такстата за обучение в СУ „Св. Климент Охридски“.

**3. Конкурс**

За мобилности с цел практика, които ще се проведат в периода 1 декември 2016 г. – 30 септември 2017 г., СУ „Св. Климент Охридски“ организира **централизиран конкурс за селекция на кандидатите.** **Всички заинтересовани студенти/докторанти подават необходимите документи в отдел „Международна дейност и протокол“,** **Ректорат, стая 5 и 19, в срок до 17 октомври 2016 г., 17:00 часа.** След изтичане на крайния срок ще бъдат сформирани комисии за селекция на кандидатите, с участие на Факултетните координатори по програма Еразъм+, в зависимост от това от кои факултети са постъпили кандидатури, представители на отдел „Международна дейност и протокол“ и на Студентски съвет. Селекцията ще бъде извършена по документи. При подаване на непълен комплект от документи, кандидатурата няма да бъде разгледана. В случай, че кандидатите, които отговарят на всички условия за селекция, са повече от общия брой договорени мобилности: 1) приоритетно ще бъдат предложени за финансиране кандидати, които никога не са участвали в мобилност с цел обучение или с цел практика по програма Еразъм или Еразъм+, 2) кандидатите ще бъдат класирани по успех.

**4. Документи за кандидатстване:**

**1. Заявление – по Образец 1***, оригинал*

*В приложения образец се попълват всички полета и се полагат необходимите подписи и печати. Кандидатът носи отговорност за достоверността на предоставената информация и полагането на изискуемите подписи.*

**2. Автобиография** *(формат по преценка на кандидата, на български или английски език)*

**3. Писмо-покана от работодателя – по Образец 2,** *оригинал или сканирано копие, с подпис и печат. В поканата трябва да бъдат попълнение всичи полета. Представя се* ***само една покана и само от един работодател в 2 екземпляра .***

**4. Документ за удостоверяване на успеха** *(до момента на кандидатстване за Еразъм+ практики по настоящата покана)****:***

* **за студенти: уверение за успех с посочен среден успех от всички изпити до момента на кандидатстването,** *оригинал*
* **за новозаписани магистри – документ, удостоверяващ средния успех от приемните изпити за съответната Магистърска програма*,*** *оригинал*
* **за докторанти – документ, удостоверяващ средния успех от приемните изпити,** *оригинал или копие*

**5. Заповед/и за зачисляване на докторанта и за удължаване на срока** *(в случай, че има такова)****,* с посочена тема на дисертацията и научен ръководител,** *копие/я*

**6. Документи, удостоверяващи езиковата компетентност, съгласно изискванията на работодателя -** *копия****.*** В случай, че в Поканата работодателят не е посочил изрично изискване за документ, удостоверяващ езиковата компетентност, комисията ще приеме всякакъв документ, от който става ясно нивото на владеене на чуждия/те езици.

***Всички документи трябва да бъдат подредени в папка и в реда, посочен по-горе, като на всяко Заявление ще бъде поставен входящ номер.***

***Комисията няма да одобри и предложи за финансиране кандидати, които са посочили невярна информация, при липса на документ и/или информация, както и документи, които не са изготвени по приложените образци.***

**Документи се подават в отдел „Международна дейност и протокол“, Ректорат,**

**стаи 5 и 19, в срок до 17 октомври 2016 г.,**

**всеки работен ден от 09:00 – 12:00 и от 14:00 – 17:00 часа.**

Селекцията на кандидатите ще се извърши на два етапа:

Етап 1: Административна проверка на подадените документи по отношение на тяхната изчерпателност, достоверност на вписаните данни и информация, допустимост на кандидатите и работодателите, съгласно изискванията, посочени в настоящите Условия за кандидатстване – ще бъде извършено от отдел „Международна дейност и протокол“ в СУ.

Етап 2: Разглеждане и одобряване на кандидатурите, преминали етап 1 – извършва се от Комисията по селекция.

Етап 3: Окончателно класиране на кандидатите: класирането ще бъде извършено от отдел „Международна дейност и протокол“ в СУ, като:

1) приоритетно ще бъдат предложени за финансиране кандидати, които никога не са участвали в мобилност с цел обучение или с цел практика по програма Еразъм или Еразъм+

2) класиране по успех.

**Важно:** В случай, че броят на одобрените кандидати превишава броя на местата, договорени между СУ „Св. Климент Охридски“ и АПАО, крайната селекция ще бъде извършена от АПАО, в зависимост от отпуснатия бюджет за финансиране на мобилности с цел практика за 2016/2017 г.

След приключване на конкурса, комисията по селекция ще изготви протокол с имената на одобрените кандидати, който ще бъде предоставен на АПАО.

**Списъкът с одобрените кандидати, резервите и неодобрените кандидати,** ще бъде публикуван на уеб-сайта на СУ „Св. Климент Охридски“ - Международна дейност - програма Еразъм+ - Практики – Резултати **на 31 октомври 2016 г.** до 17.00 часа. В списъка ще бъдат вписани входящите номера на Заявленията за кандидатстване, без да се посочват имената на кандидатите.

**Информация за кандидати, които са одобрени за мобилност с цел практика**

Грантовете на одобрените студенти/докторанти ще бъдат отпускани от АПАО, след сключване на финансово споразумение. След като бъдат одобрени от СУ, кандидатите следва да се свържат с експертите от АПАО и да се информират относно процедурата, свързана с предоставяне на допълнителни документи, сключване на финансовото споразумение, провеждане на практиката и отчитане на мобилността.

*Learning Agreement for Traineeship* се подписва от одобрения студент/докторант, работодателя и факултетния и/или катедрения координатор от СУ, преди началото на мобилността*.* В отдел „Международна дейност и протокол“ се поставя печат на програма Еразъм+, в случай, че това е необходимо и само ако документът е надлежно попълнен и са положени подписите на студента/докторанта и факултетния и/или катедрения координатор. **Този документ ще бъде предоставен на одобрените кандидати от АПАО и не се подава към момента на кандидатстване в СУ.**

**Настаняване**

Ако приемащата страна не предлага настаняване, одобрените кандидати трябва своевременно да потърсят начини на настаняване.

**Признаване на проведената практика**

Еразъм практиките могат да бъдат два вида: практики като част от обучителната програма и практики по желание. Практиките, които са част от учебния план на студента/докторанта, могат да бъдат признати от СУ. Относно възможността за признаване на проведените практики, кандидатите следва да се обърнат към съответните факултети. Практиките по желание на кандидата, които не са част от учебния план, не се признават от СУ, но могат да бъдат вписани в Европейското дипломно приложение.

|  |
| --- |
|  |

За контакти:

Отдел „Международна дейност и протокол“

СУ „Св. Климент Охридски“

e-mail: ttsaneva@admin.uni-sofia.bg

тел.: 02/ 9308416, 9308220